КIуэкIуэ Казбекрэ Мутко Виталийрэ тепсэлъыхьащ цIыхухэр псэупIэкIэ къызэгъэпэщын и лъэныкъуэкIэ КъБР-м и Iуэху зыIутым
Къэбэрдей-Балъкъэр Республикэм и Iэтащхьэ КIуэкIуэ Казбекрэ ДОМ.РФ компанием и унафэщI нэхъыщхьэ Мутко Виталийрэ шыщхьэуIум и 13-м Москва лэжьыгъэ IуэхукIэ щызэIущIащ.
ЗэIущIэм щытепсэлъыхьащ ипотекэкIэ нэхъ пуду цIыхухэм унэ къащэхуным хуэунэтIа программэхэр КъБР-м гъэзэщIа зэрыщыхъу щIыкIэм. Псалъэм папщIэ, къыхагъэщащ 2020 гъэм и щIышылэм къыщыщIэдзауэ мэкъуауэгъуэ пщIондэ апхуэдэ щIыхуэ лIэужьыгъуэу 253-рэ республикэм зэрыщатар. Ар проценти 10-кIэ нэхъыбэщ 2019 гъэм и апхуэдэ лъэхъэнэм елъытауэ. Ахъшэу а Iуэхум хухахар процент I4-кIэ нэхъыбэщ.
«Къэбэрдей-Балъкъэр Республикэм мы зэманым жыджэру къыщагъэсэбэп ипотекэкIэ нэхъ пуду щIыхуэ цIыхухэм етыным хуэгъэза къэрал программэхэм кърат Iэмалхэр. ШыщхьэуIум и пэщIэдзэм ирихьэлIэу къата бжыгъэхэм къызэрагъэлъагъуэмкIэ, илъэсым и кIуэцIкIэ ахъшащхьэм проценти 6,5-рэ фIэкIа щыщхьэщамытыкIыну ипотекэ щхьэкIэ закъыхуэзыгъэза 361-м я лъэIухэм хэплъэри, 180-м хуэдизым арэзы техъуащ. Бадзэуэгъуэм ирихьэлIэу апхуэдэ щIыхуэ 71-рэ иратащ сабиитI, нэхъыбэ зиIэ унагъуэхэм. Сабиищ е нэхъыбэ зиIэ унагъуэхэу ипотекэкIэ унэ къэзыщэхуахэм япшыныж щIыхуэм халъхьэн папщIэ сом мин 450-рэ етыным хуэунэтIа программэм ипкъ иткIэ сом мелуан 200-р зыхухахахэм яIэрыхьакIэщ. Республикэм и Правительствэр тщIыгъуу дэ иджыпсту дыхоплъэ ДОМ.РФ Банкыр къэдгъэсэбэпу нэхъ пуду унэ къащэхуну Iэмал къезыт щIыналъэ ипотекэ программэр едгъэжьэнымкIэ щыIэ хэкIыпIэхэм», — жиIащ Мутко Виталий.
Апхуэдэу зэIущIэм и гугъу щащIащ щIэупщIэшхуэ зэриIэм къыхэкIыу щIыналъэм щхьэзакъуэ ухуэныгъэхэр щегъэкIуэкIыным и Iуэхуми. А IэнатIэм зегъэужьыным хуэщхьэпэщ иджыри къэс къамыгъэсэбэпа федеральнэ щIыхэм унэхэр иращIыхьыну хуит зэращIыр.
«Къэбэрдей-Балъкъэр Республикэмрэ ДОМ.РФ компаниемрэ хъарзынэу зэдолажьэ. Ди дежкIэ мыхьэнэшхуэ иIэщ компанием ипотекэ программэхэр пхыгъэкIынымрэ псэупIэ ухуэн IэнатIэмрэ фIыуэ зэрыхищIыкIым, лэжьыгъэ и пIалъэкIи къызэрыддэгуашэм. Абыхэм зэтраухуа лэжьэкIэхэм ящыщ куэд ехъулIэныгъэхэр къыдэкIуэу ди щIыналъэм къыщыдгъэсэбэп хъунущ. ДОМ.РФ-м дызэрыдэлажьэм и фIыгъэкIэ дэ нэхъ псынщIэу тхузэфIэгъэкIынущ «ПсэупIэмрэ къалэ кIуэцIхэмрэ» лъэпкъ проектым къыщыгъэлъэгъуахэр», — къыхигъэщхьэхукIащ КъБР-м и Iэтащхьэ КIуэкIуэ Казбек.
КъБР-м и Iэтащхьэмрэ
Правительствэмрэ я пресс-IуэхущIапIэ.
